SKRIFTLIG FORESPØRGSEL E-0719/03

af Rosa Miguélez Ramos (PSE) til Rådet

(11. marts 2003)

Om: Prestige: EU-indsats i IMO

Europa-Parlamentet vedtog den 19. december 2002 en beslutning om søfartssikkerhed og hjælpeforanstaltninger i forbindelse med olietankeren Prestiges forlis, hvis punkt 5 lyder som følger:

erkender, at EU kun har begrænsede beføjelser til at kontrollere skibe, der er på gennemsejling i EU-farvandene; opfordrer derfor Rådet til at handle hurtigt og give Kommissionen mandat til at forhandle på alle 15 medlemsstaters vegne i Den Internationale Søfartsorganisation (IMO) med særligt henblik på indførelse af strengere regler for havnestatskontrol i tredjelande, udvikling af en flagstatsrevisionsprocedure med det formål at bekæmpe bekvemmelighedsflag, som defineret i Paris-aftalememorandummet, effektiv gennemførelse af obligatoriske skibstransportruter og lodstvang samt begrænsning af skibstransport i udvalgte særligt følsomme havområder for at beskytte sårbare kyststrækninger; opfordrer på baggrund af den langsomme beslutningsproces på IMO-plan samtidig Kommissionen til at indlede bilaterale forhandlinger med de vigtigste tredjelande med henblik på at forbedre sikkerheden af skibe på gennemsejling i EU-farvande.

Hvilken værdi tillægger Rådet denne opfordring fra EP?

Hvilke foranstaltninger har Rådet iværksat, eller påtænker det at iværksætte i denne forbindelse?

Samlet svarpå skriftlige forespørgsler E-0717/03 og E-0719/03

(21. juli 2003)

Rådet ser med tilfredshed på Europa-Parlamentets hurtige reaktion på Prestiges forlis, som fremgår af de beslutninger, der blev vedtaget den 21. november og den 19. december 2002. Det tilslutter sig fuldt ud de fleste af de principper, som forsvares i disse beslutninger, og noterer sig med tilfredshed, at mange af de foranstaltninger, som Parlamentet foreslår, er i overensstemmelse med konklusionerne om skibes sikkerhed og forurening, som Rådet (transport, telekommunikation og energi) vedtog den 6. december 2002 som reaktion på Prestiges forlis.

Som det med rette påpeges i forespørgselen kræver styrkelsen af søfartssikkerheden og en effektiv forebyggelse af forurening af havmiljøet, at der ud over fællesskabslovgivningen iværksættes foranstaltninger på internationalt plan. Rådet vil derfor i de relevante internationale fora fortsat have sin opmærksomhed henvendt fuldt ud på problemer med hensyn til søfartssikkerheden og beskyttelse af havmiljøet og søge passende løsninger herpå. Medlemsstaterne deltager også aktivt i internationale forhandlinger om de forskellige spørgsmål, som rejses i forespørgslen, navnlig i Den Internationale Søfartsorganisation (IMO) på grundlag af holdninger, som på forhånd er koordineret EU-landene og Kommissionen imellem.

Rådet tilslutter sig målsætningen om at mindske risikoen for ulykker, som kan forårsage forurening af havmiljø og kyster i følsomme områder fra fartøjer, som transporterer olie og farlige stoffer, f.eks. ved hjælp af foranstaltninger såsom omdirigering, lodstvang og begrænsning af sejlads. Derfor anmodede Rådet i sine konklusioner af 6. december indtrængende de medlemsstater, der har fælles interesser i følsomme havområder, om at indkredse og formulere samordnede forslag for de områder, der af IMO skal beskyttes som særligt følsomme havområder. Rådet er blevet underrettet om, at nogle medlemsstater vil fremlægge et fælles bidrag på det næste møde i IMO's Komité til Beskyttelse af Havmiljøet (MEPC), som afholdes den 14.-18. juli 2003, hvori det foreslås at udpege et område, der dækker Atlanterhavskysten, som et særligt følsomt havområde.

Rådet støtter også den effektive gennemførelse af regionale og internationale regler om havnestatskontrol, da det deler opfattelsen af, at en styrkelse af havnestatskontrollen er en af de foranstaltninger, der kan anvendes mod sejlads, som ikke lever op til standarderne. I den henseende bidrager medlemsstaterne til de igangværende drøftelser på området inden for rammerne af aftalememorandummet om havnestatskontrol og IMO, f.eks. i forbindelse med 11. møde i IMO's Underudvalg for Flagstatens Anvendelse af IMO's Instrumenter (FSI 11) den 7.-11. april 2003.

Hvad angår udviklingen af en procedure for auditering af flagstaterne, som sigter mod bekæmpelsen af bekvemmelighedsflag, udtrykte Rådet den 6. december sin støtte til IMO's igangværende arbejde med at udvikle en flagstatskodeks og en obligatorisk Model Audit Scheme (MAS) med henblik på at sikre, at flagstater opfylder deres forpligtelser i henhold til internationale konventioner. Rådet understregede generelt behovet for fornyet behandling af de internationale regler om havret og søtransport, som fører til uansvarlighed og uagtsomhed, der tolereres af visse åbne registre.

Endelig omhandlede Rådets konklusioner i fuld overensstemmelse med Parlamentets beslutning nødvendigheden af at søge at indgå aftaler med vigtige tredjelande for at forbedre sikkerheden for skibe, der sejler i transit gennem EU's farvande, idet det noterede sig, at Kommissionen vil tage de nødvendige skridt til at sikre kandidatlandenes og andre tilgrænsende landes, herunder Rusland, deltagelse i en aftale om, at svær olie kun må transporteres i dobbeltskrogede olietankskibe. Rådet gav ligeledes udtryk for sin støtte til Kommissionens bestræbelser på at undersøge muligheden for tekniske samarbejdsprogrammer for at bistå tilgrænsende lande i deres bestræbelser på at øge søfartssikkerheden og forureningsforebyggelsen.